തിരുവിഴ ദേവസ്വത്തിന്റെ ജൈവടൂറിസം പദ്ധതിക്കു തുടക്കം ചേര്ത്തല: തിരുവിഴ ദേവസ്വത്തിന്റെ ജൈവ ടൂറിസം പദ്ധതിക്ക് തുടക്കമായി. പച്ചക്കറികളും പൂക്കളുമെക്കെ നിറഞ്ഞ ഒരു ജൈവ വൃന്ദാവനം ഒരുക്കാനുള്ള ശ്രമത്തിലാണ് ക്ഷേത്രം അധികൃതര്. തിരുവിഴ മഹാദേവ ക്ഷേത്രം ദേവസ്വത്തിനൊപ്പം ചേര്ത്തല തെക്ക് പഞ്ചായത്തും, കൃഷിഭവനും ചേര്ന്ന് ഒരുക്കുന്ന ജൈവ ടൂറിസം പദ്ധതിക്ക് ചുക്കാന് പിടിക്കുന്നത് പ്രമുഖ കര്ഷകരായ ജ്യേതിഷ്, അനില് ലാല് ശരണ്യ എന്നിവരാണ്. 15 ഏക്കര് തരിശു ഭൂമിയാണ് ഈ കര്ഷകര് ഹരിതാഭമാക്കാന് പോകുന്നത്. തൈനടില് ഉദ്ഘാടനം കഞ്ഞിക്കുഴി ബ്ലോക്ക് പ്രസിഡന്റ് വി.ജി. മോഹനന് ഉദ്ഘാടനം ചെയ്തു. 5000 ചുവട് ചീര, 3000 ചുവട് വെണ്ട, 1500 ചുവട് വീതം പാവല്, പടവലം, കോളിഫ്ലവര്, തക്കാളി, മുളക്, പയര്, 500 ചുവട് കുക്കുംബര്, വഴുതന, 2000 ചുവട് തണ്ണി മത്തന്, 4000 ചുവട് സൂര്യകാന്തി, 2000 ചുവട് ബന്ദി, 200 ചുവട് റോസ്, 200 ചുവട് അരളി എന്നിവയാണ് ഈ ജൈവ ടൂറിസം കേന്ദ്രത്തിലുള്ളത്. വലിയ മുതല് മുടക്കും അതിലേറെ അധ്വാനവും വരുന്ന പദ്ധതിക്കു മന്ത്രി പി. പ്രസാദ് എല്ലാ സഹായവും വാഗ്ദാനം ചെയ്തിട്ടുണ്ട്. തിരുവിഴ ദേവസ്വം പ്രസിഡന്റ് രാധാകൃഷ്ണന് , ഇലഞ്ഞിയില് കര്ഷകരായ ജ്യോതിഷ്, അനില് ലാല്, ശരണ്യ സംഗീത്, ജില്ലാ കൃഷി ഓഫിസര് ശ്രീരേഖ, പഞ്ചായത്ത് പ്രസിഡന്റ് സിനിമോള് സാംസണ്, ഡപ്യൂട്ടി ഡയറക്ടര് ബിജി, എഡിഎ റെജി, പഞ്ചായത്ത് വൈസ് പ്രസിഡന്റ് നിബു എസ്. പത്മം, കൃഷി ഓഫീസര് റോസ്മി ജോര്ജ്, ജി. ദുര്ഗാദാസ് തുടങ്ങിയവര് പങ്കെടുത്തു.